ఎ.చంద్రశేఖర్

ఎ.చంద్రశేఖర్‌ తెలంగాణ రాష్ట్రానికి చెందిన రాజకీయ నాయకుడు మరియు మాజీ మంత్రి. ఆయన ఉమ్మడి ఆంధ్రప్రదేశ్ రాష్ట్రంలో మంత్రిగా పని చేశాడు.

జననం 
ఎ.చంద్రశేఖర్‌ 1960లో తెలంగాణ రాష్ట్రం , వికారాబాదు జిల్లా , మర్పల్లి గ్రామం లో జన్మించాడు.

రాజకీయ జీవితం
డాక్టర్‌ ఎ.చంద్రశేఖర్‌ తెలుగుదేశం పార్టీ ద్వారా రాజకీయాల్లోకి వచ్చి 1985లో తెలుగుదేశం పార్టీ అభ్యర్థిగా పోటీ చేసి తన సమీప ప్రత్యర్థి కాంగ్రెస్ అభ్యర్థి దేవదాస్ పై 20361 ఓట్ల మెజారిటీతో గెలిచి తొలిసారి అసెంబ్లీకి ఎమ్మెల్యేగా ఎన్నికయ్యాడు. ఆయన 1989, 1994, 1999 ఎన్నికల్లో తెలుగుదేశం పార్టీ నుండి పోటీ చేసి వరుసగా ఎమ్మెల్యేగా ఎన్నికయ్యాడు. 

డాక్టర్‌ ఎ.చంద్రశేఖర్‌ 2001లో తెలంగాణ రాష్ట్ర సాధనలో భాగంగా ఏర్పాటైన తెలంగాణ రాష్ట్ర సమితి పార్టీ లో చేరాడు. ఆయన 2004 ఎన్నికల్లో టిఆర్ఎస్ పార్టీ తరుపున (కాంగ్రెస్, టిఆర్ఎస్, సిపిఎం, సిపిఐ కలిసి ఆనాడూ కూటమిగా పోటీ చేశాయి) పోటీ చేసి టీడీపీ అభ్యర్థి బి.మధురవేణి పై గెలిచాడు.ఆయన 2004లో గెలిచిన అనంతరం వైఎస్ రాజశేఖర్ రెడ్డి మంత్రివర్గంలో మంత్రిగా పని చేశాడు. తెలంగాణ వ్యూహంలో భాగంగా 2008లో తన ఎమ్మెల్యే పదవికి రాజీనామా చేసి అనంతరం జరిగిన ఉప ఎన్నికల్లో పోటీ చేసి కాంగ్రెస్‌ అభ్యర్థి గడ్డం ప్రసాద్‌ కుమార్‌ చేతిలో ఓటమి పాలయ్యాడు. ఆయన 2009లో జరిగిన ఆంధ్రప్రదేశ్ అసెంబ్లీ ఎన్నికల్లో ఓటమి పాలయ్యాడు.

డాక్టర్‌ ఎ.చంద్రశేఖర్‌ తెలంగాణ రాష్ట్ర ఏర్పాటు తరువాత తెలంగాణ రాష్ట్ర సమితి కి రాజీనామా చేసి కాంగ్రెస్ పార్టీ లో చేరాడు. ఆయన 2014లో జరిగిన ఎన్నికల్లో పోటీ చేయలేడు. ఎ.చంద్రశేఖర్‌ 2018లో కాంగ్రెస్ పార్టీ టికెట్ దక్కకపోవడంతో స్వతంత్ర అభ్యర్థిగా పోటీ చేసి ఓడిపోయాడు. ఆయన 2019 లోక్‌సభ ఎన్నికల్లో పెద్దపల్లి నుంచి కాంగ్రెస్‌ అభ్యర్థిగా పోటీ ఓడిపోయాడు. ఎ.చంద్రశేఖర్‌  కాంగ్రెస్ పార్టీకి రాజీనామా చేసి 18 జనవరి 2021న భారతీయ జనతా పార్టీలో చేరి, 2023 ఆగష్టు 12న పార్టీకి రాజీనామా చేశాడు.

ఎ.చంద్రశేఖర్‌ 2023 ఆగష్టు 22న గాంధీ భవన్‌లో పార్టీ రాష్ట్ర వ్యవహారాల ఇన్‌చార్జి మాణిక్‌రావు ఠాక్రే, టీపీసీసీ అధ్యక్షుడు రేవంత్‌రెడ్డి సమక్షంలో కాంగ్రెస్ పార్టీలో చేరాడు. ఆయనను 2023 తెలంగాణ శాసనసభ ఎన్నికల్లో అక్టోబర్ 15న కాంగ్రెస్‌ ప్రకటించిన మొదటి జాబితాలో జహీరాబాద్ అభ్యర్థిగా ప్రకటించింది.

మూలాలు

తెలంగాణ వ్యక్తులు
వికారాబాదు జిల్లా రాజకీయ నాయకులు
వికారాబాదు జిల్లా నుండి ఎన్నికైన ఆంధ్రప్రదేశ్ శాసన సభ్యులు
వికారాబాదు జిల్లా వ్యక్తులు